Afleggings by SAUK tydelik opgeskortSAUK-gebou in Kaapstad Foto: Maroela Media Die raad van die SAUK het bekend gemaak dat hy die afleggingsproses by die openbare uitsaaier vir ŉ tydperk van sewe dae gaan opskort. “Dit sal alle belanghebbendes kans gee om verder in gesprek te tree en verdere opsies te ondersoek in ŉ poging om die finansiële volhoubaarheid van die SAUK te verseker,” lui ŉ verklaring van die raad. Die SAUK is volgens die raad daartoe verbind om sinvol te beraadslaag met alle belanghebbendes terwyl daar voortgegaan word om die openbare uitsaaier finansieel volhoubaar te maak ten einde sy openbare mandaat te vervul. Werknemers van die SAUK het die afgelope week in verskeie dele van die land protesoptredes gehou oor die SAUK se besluit om met afleggings voort te gaan. Die SAUK het vroeër aangekondig dat 400 van sy werkers afgelê moet word. Dit sluit diegene by sy nuuskantoor in. Daar is in hierdie stadium 170 vakante betrekkings waarvoor werkers kan aansoek doen, wat die getal geraakte betrekkings tot 230 verminder. In ŉ poging om sy salarisrekening te verminder, het die SAUK ook verskeie voorstelle gemaak. Dit sluit in: salarisverminderings, die skrap van ŉ salarisverhoging vroeër vanjaar en die vries van jaarlikse salarisverhogings. Die SAUK het ook gesê ná oorweging van verskillende voorstelle het hy onder meer besluit dat die volgende alternatiewe van 1 April volgende jaar geld: Alle salarisverhogings word vir ŉ moontlike drie jaar gevries, jaarlikse verlof word van 35 kalenderdae tot 28 verminder, opgehoopte verlof kan nie meer as kontant uitbetaal word nie en siekverlof word van ŉ jaarlikse 30 dae tot 36 dae oor ŉ driejaarsiklus verminder. Die openbare uitsaaier se 2019-’20-jaarverslag is Dinsdag in die parlement ter tafel gelê. Aan die einde van Maart 2020 het die SAUK ŉ netto verlies van R511 miljoen gemeld terwyl die algehele inkomste op ŉ jaargrondslag met 12% tot R5,7 miljard afgeneem het. Volgens die openbare uitsaaier kan dié daling hoofsaaklik toegeskryf word aan ŉ afname in advertensiebesteding in die bedryf en die vertraging in die finalisering van kommersiële vennootskappe op digitale platforms. Sy inkomste uit TV-lisensies het ook onder druk gekom weens die “moeilike ekonomiese omstandighede”. Die SAUK het gesê hoewel hy nog ŉ moeilike jaar beleef het, kan lede van die publiek gerus wees dat die boustene om die openbare uitsaaier te stabiliseer nou neergelê is.